ভারত অধিনায়ক বিরাট কোহলির স্ত্রী তিনি। নিজেও একজন সেলিব্রিটি। কোহলির দলের সঙ্গে অনুষ্কা শর্মাকে ঘুরতে দেখে স্থির থাকতে পারছে না সোশ্যাল মিডিয়া। বলিউডের জনপ্রিয় নায়িকার দিকে উড়ে আসছে টীকাটীপ্পনী। কটাক্ষ করা হচ্ছে তাঁকে।
ভারতীয় দল এখন মেঘের উপর দিয়ে হাঁটছে। বিরাট কোহলির প্রশংসা হচ্ছে সর্বত্র। অস্ট্রেলিয়ার মাটিতে গিয়ে অজিদের মাটি ধরিয়ে ভারতীয় দল এখন নিউ জিল্যান্ডে। ভারতের ক্রিকেটপাগলদের আশা আকাঙ্খা বেড়ে গিয়েছে কোহলিদের নিয়ে।
এরকম পরিস্থিতিতেও অনুষ্কাকে হজম করতে হল কটাক্ষ। প্রাক্তন কিউয়ি তারকারা মনে করছেন, নিউ জিল্যান্ডের মাটিতেই আসল পরীক্ষা দিতে হবে কোহলিদের। স্কট স্টাইরিস তো ভারতীয়দের দিকে বাউন্সার ছুড়তে শুরু করে দিয়েছেন। অর্থাৎ সিরিজের বল গড়ানোর আগেই পারদ চড়তে শুরু করে দিয়েছে। এরকম অবস্থায় কোহলিরা সবাইকে জবাব দেওয়ার জন্য তৈরি হচ্ছেন।
তার আগেই অনুষ্কাকে নিয়ে ফেটে পড়ল সোশ্যাল মিডিয়া। ভারতীয় দলের সঙ্গে নিউ জিল্যান্ডের মাটিতে উপস্থিত অনুষ্কা, এই ভিডিও সোশ্যাল মিডিয়ায় ছড়িয়ে পড়তেই ভক্তরা অনুষ্কার উদ্দেশে প্রশ্ন ছুড়তে শুরু করে দেন। 
কেউ প্রশ্ন করেন, আপনি কি ভারতীয় দলের সদস্য?‌ অনেকের জিজ্ঞাসা, আপনি কি জাতীয় নির্বাচক কমিটির সদস্য?‌ দেশের ক্রিকেট-ভক্তদের এমন সব প্রশ্ন শুনে অনুষ্কা তো চুপ। তিনিও কোহলিদের পন্থাই অবলম্বন করছেন। কোহলিরা যেমন মাঠেই সব প্রশ্নের জবাব দেবেন। অনুষ্কাও হয়তো উপযুক্ত সময়ের অপেক্ষায় রয়েছেন। সময় হলেই তিনি বিদ্ধ করবেন তাঁর সমালোচকদের। 


 

Hello #TeamIndia. Auckland welcomes you #NZvIND ✈️😎🇮🇳🇮🇳 pic.twitter.com/8ER80bKS5b
— BCCI (@BCCI) January 20, 2019